"Danblok type 2 hjørnesten". Det er navnet på den type sten, der tidligt søndag morgen tog livet af én og sårede en anden efter at være blevet kastet mod en familiebil fra en fynsk motorvejsbro ved Langesøvej mellem afkørsel Blommenslyst og afkørsel Vissenbjerg.

Det fortæller politiet i en pressemeddelelse, hvor det også kommer frem, at denne type sten fremstilles hos IBF sten i Ejby.

- Danblok type 2 sten bruges til bygning af støtte- og støjmure samt høje mure, lyder det fra politiet, som gerne hører fra entreprenører, murere, byggefirmaer eller andre, der i øjeblikket har sten af denne type liggende, og som mangler mindst to af disse specielle hjørnesten.

Læs også : Motorvejsulykke: Politi offentliggør foto af betonklodser

Med et billede af to sten, der blev kastet i forbindelse med den sten, der ramte bilen, efterlyste politiet tidligere personer, der kunne hjælpe med at opklare typen af sten. En efterlysning, der altså nu har givet pote efter en borgerhenvendelse.

Politiet vil fortsat ikke komme med yderligere oplysninger om den forulykkede familie.

Læs også : Politi om motorvejsulykke: Alt for alvorligt og farligt til at være drengestrenger